ועדת הכלכלה, כנסת 20, פרוטוקול מספר 142, 2016-01-18 12:30

איתן כבל: שלום לכולם, צהרים טובים.

איתן כבל: אני שמח לפתוח את ישיבת הוועדה.

איתן כבל: היתה הבוקר ישיבת ועדה בראשות חברת הכנסת איילת נחמיאס ורבין.

איתן כבל: אני מנצל את ההזדמנות להודות לה על שהחליפה אותי בדיון.

איתן כבל: אנחנו מתכנסים כאן, גברתי מנהלת הוועדה, הדובר, הרשמת, חברים נכבדים, לדיון בהצעת חוק שהתחייבתי שנדון בה בלוח הזמנים הכי מהיר שאפשר מכיוון שבכל יום שאנחנו מונעים מעצמנו את כניסתו לתוקף של החוק אנחנו גורעים מאנשים את ההזדמנות ואת הזכות לשנות את מצבם.

איתן כבל: החוק סדור כבר מן הדיון בהכנה לקריאה הראשונה שנערך ב-11 בינואר 2016.

<לאה ורון: הוא אושר לקריאה הראשונה במליאת הכנסת לפני שבוע ימים.

איתן כבל: מאחר והתחייבתי לעשות את זה בלוח זמנים מאוד-מאוד מהיר אז אנחנו שוב כאן.

איתן כבל: אין שינויים בעצם.

איתן כבל: אני רוצה להעלות כאן נקודה שאליה הסב את תשומת לבי היועץ המשפטי המדהים של הוועדה.

איתן כבל: אני רוצה שהוא יעלה אותה כאן, נראה איך אנחנו מצליחים להתמודד איתה ו"נסגור עניין".

<שמחה בניטה: כלומר, אין שינויים?

<שמחה בניטה: הבקשות האחרונות שלנו לא נכללו בהצעת החוק?

איתן כבל: כל מה שסיכמנו בקריאה הראשונה כבר נכנס פנימה, עלה למליאה, אושר על-ידי המליאה וחזר לוועדה.

איתן כבל: את כבר חצי חברת כנסת, את כבר צריכה לדעת את התהליך.

<שמחה בניטה: את זה אני יודעת.

<שמחה בניטה: רציתי לדעת אם הבעיות שהעלינו ניתן להן מענה בהצעת החוק.

איתן כבל: כל מה שהתייחסנו וסיכמנו והצבענו עליו.

איתן כבל: לא כל מה שרציתם.

<שמחה בניטה: יצאנו וחצי תאוותנו בידינו, אתה אומר...

איתן כבל: לא, לא, אני חושב שפה יש הישג מאוד-מאוד משמעותי וגדול.

איתן כבל: עו"ד איתי עצמון, בבקשה.

<איתי עצמון: אקרא את הצעת החוק בנוסח כפי שהתקבל בקריאה הראשונה.

<איתי עצמון: הצעת חוק הדיור הציבורי (זכויות רכישה) (תיקון מס' 8) (העלאת המחיר הבסיסי המשמש לחישוב המענק המותנה), התשע"ו-2016 סעיף 1 – תיקון סעיף 3 לחוק העיקרי "בחוק הדיור הציבורי (זכויות רכישה), התשנ"ט-1998 (להלן – החוק העיקרי), בסעיף 3 – (1) בסעיף קטן (א)(2), במקום הסכום הנקוב בו יבוא "915,000"; (2) בסעיף קטן (ג)(1), במקום הסיפה החל במילים "בפסקה (2)" יבוא "בפסקה (2), במקום הסכום הנקוב בה יקראו "1,091,250"".

<איתי עצמון: " זה הסעיף שבו מוצע לעגן את העלאת הסכומים, העלאת התקרה שממנה מחושב המענק המותנה שמקבלים הזכאים לרכישת דירה ציבורית לפי החוק.

איתן כבל: יש הערות?

איתן כבל: אין.

איתן כבל: הסעיף הראשון אושר.

<איתי עצמון: הסעיף השני מתקן את סעיף 19 לחוק העיקרי.

<איתי עצמון: סעיף 19 לחוק העיקרי עניינו בעדכון סכומים נקובים לאורך כל החוק.

<איתי עצמון: הסעיף קובע היום: "הסכומים הנקובים בחוק זה ישתנו לפי שיעור עליית המדד מן המדד הידוע ביום תחילת החוק עד המדד הידוע במועד שבו חתם הזכאי או הדייר הממשיך, לפי העניין, על החוזה לרכישת הדירה".

<איתי עצמון: המדד שאנחנו מתייחסים אליו מוגדר בסעיף 1 והוא מדד תשומות הבנייה שמפרסמת הלשכה המרכזית לסטטיסטיקה.

<איתי עצמון: כרגע תיארתי את המצב המשפטי הקיים.

<לאה ורון: הוא קרא את החוק שאותו מתקנים.

<איתי עצמון: סעיף 2 – תיקון סעיף 19 לחוק העיקרי "בסעיף 19 לחוק העיקרי, בסופו יבוא "השר יפרסם ברשומות הודעה על הסכומים המעודכנים לפי סעיף זה.".

<איתי עצמון: " "השר" – דהיינו שר הבינוי והשיכון.

<איתי עצמון: כאן אני מבקש להעלות נקודה מסוימת שאולי לא התחדדה מספיק בעת ההכנה לקריאה הראשונה.

<איתי עצמון: הסכומים שאליהם מתייחס סעיף 19 הם כאמור סכומים שנקובים לאורך כל החוק.

<איתי עצמון: הסכומים שאני מצאתי שרלוונטיים לענייננו הם, ראשית, הסכום שמופיע בהגדרה "זכאי", מי זכאי לרכוש דירות לפי החוק, ו"זכאי" הוא "מי שהתגורר כדין או על-פי חוזה תקופה של 5 שנים רצופות לפחות בדירה ציבורית ואין ולא היו בבעלותו או בבעלות קרובו מהמועד שבו חתם על חוזה להשכרה ציבורית דירה או מקרקעין אחרים ששוויָם עולה על 350,000 שקלים חדשים".

<איתי עצמון: זה סכום אחד.

<איתי עצמון: הסכומים הנוספים שאליהם התייחס הסעיף נקובים בסעיף 3.

<איתי עצמון: אלה הסכומים שכרגע מוצע להעלות אותם, הסכומים שמהם מחושב המענק המותנה שמקבלים הזכאים.

<איתי עצמון: השאלה שצריך לפתוח כאן לדיון ולהתייחסות היא איך בדיוק לקבוע את מנגנון העדכון.

איתן כבל: אם אנחנו לא מעדכנים אנחנו עלולים למצוא את עצמנו פוגעים בדייר הפוטנציאלי.

איתן כבל: להערכתי יש מי שהדירות שלהם כבר לא שוות 350,000 שקלים, במחירים של היום.

איתן כבל: אם יש לו דירה בשווי של 350,000 שקל והיום הדירה שווה כבר 800,000 שקל- - -

<איתי עצמון: זה מוציא אותו מגדר הזכאות.

איתן כבל: אז הוציאו אותו מגדר הזכאות בגלל שלא עדכנו את הסכומים.

איתן כבל: אנחנו חייבים למצוא מנגנון לעדכון הסכומים.

<איתי עצמון: יש עדכון.

<איתי עצמון: העדכון של התקרה כנראה נעשה בחוזים לרכישת הדירה.

<שמחה בניטה: אני תקועה עם העניין הזה מכיוון שבאמת יש נכים שאומרים להם שהסכום המקסימלי של מחיר הדירה לגבי הפטור הוא עד 700,000 שקל ומעליו אין להם הנחה.

<שמחה בניטה: אני עוד לא מצאתי דירה בירושלים בסכום כזה, ובמיוחד לזוג נכים שקיבלו בזמנו ב-240,000 דולר דירה גדולה של 5 חדרים, כאשר יש 4 מטפלים בבית, דירה שהיום שווה לא פחות מ-1.6 מיליון שקל, ועוד לא בשכונת יוקרה, בפסגת זאב, שזה לא בשמים.

<שמחה בניטה: 700,000 שקל זה כלום.

<שמחה בניטה: מעבר לסכום של 700,000 שקל, את כל ההפרש הם צריכים לשלם.

<שמחה בניטה: תגיד לי מאיפה נכים שבחיים לא עבדו, שחיים מקצבאות הביטוח הלאומי, שהבנקים בכלל לא מתייחסים אליהם והם לא יכולים לקבל משכנתה ייקחו את ה-700-800 אלף שקל הנותרים שחסרים להם, או מיליון שקל וישלמו את זה?

<שמחה בניטה: 700,000 שקל לנכים כאלה זה בכלל לא רלוונטי.

אלי כהן: רק תיקון אחד.

אלי כהן: ההצעה מדברת על כך שה-700,000 שקל עולה ל-900,000 שקל, ועבור נכים זה מגיע ל-1,091,000 שקל.

איתן כבל: אני רוצה להסב את תשומת לבך לנקודה חשובה מאוד.

איתן כבל: אני נותן את הקרדיט בעניין הזה לחבר הכנסת אלי כהן.

איתן כבל: מי כמוכם יודע כמה שנים אני מכיר את העניין.

איתן כבל: הצעת החוק לא מתיימרת לפתור את כל הבעיות של הדיור הציבורי.

איתן כבל: היא לא במקום הזה.

איתן כבל: היא כן מנסה לשפר.

איתן כבל: היא לא באה לפתור, היא באה לשפר.

איתן כבל: יש כאן שיפור משמעותי.

איתן כבל: אני כבר אומר לך, היו לא מקרה אחד ולא שניים שכבר אדם היה זכאי לדירת נ"ר (נכסי רכישה) ולא מצאו, והמדינה לא מצאה ב-1.1 מיליון שקל כי באזור שבו אנחנו מדברים המחירים גבוהים.

איתן כבל: כל אחד מאתנו מכיר מקרים כאלה.

איתן כבל: המנעד של הבעיות שאיתן אנחנו מתמודדים עצום.

איתן כבל: אבל אין ספק שיש כאן שיפור גדול מאוד.

איתן כבל: חשוב לי להגיד שהצעת החוק לא באה לתת מענה לכל בעיות הדיור הציבורי.

<איתי עצמון: יש סוגיות רבות שאמורות להיות מוסדרות בתקנות שאמורות להגיע לאישור הוועדה.

איתן כבל: נכון, אבל גם אחרי שיותקנו התקנות – זה מקדם.

איתן כבל: נכון, נציג שר הבינוי והשיכון?

איתן כבל: מה תפקידך?

<אמיר פז: אני מהלשכה המשפטית.

איתן כבל: חבל שלא הגיע האדם שאמון על העניינים האלה.

<לאה ורון: נמצאת כאן גברת גואלי הרוש, מנהלת תחום טיפול בפרט במשרד הבינוי והשיכון.

איתן כבל: אז היא בטח אמונה על הדברים.

איתן כבל: האם החלפת את ישראל שוורץ?

<ליאת גואלי הרוש: עוד לא...

<ליאת גואלי הרוש: אני עובדת עם רונן כהן.

איתן כבל: אני מדייק, נכון?

איתן כבל: זה לא אמור לתת מענה כולל.

איתן כבל: זה נותן בנקודה מאוד-מאוד חשובה קידום מאוד חשוב.

<שמחה בניטה: אדוני היושב-ראש, אני מקבלת את זה שבאמת, כל הכבוד, הם העלו את התקרה ל-מיליון ו-91 אלף שקל, אני מעריכה את זה מאוד, אבל אסביר לך.

<שמחה בניטה: כשגרים שני נכים, אם היית לוקח כל נכה שגר לבד בדירה והיית מסייע לו ב-מיליון ו-91 אלף שקל הייתי אומרת: אתה יודע מה, עשו צדק איתם.

<שמחה בניטה: אבל כשגרים שני נכים, שבעצם כל אחד בנפרד הייתה מגיעה לו דירה אבל הם התחתנו, שניהם מונשמים כבדים, נכים עם ניוון שרירים, הם באמת חייבים דירה גדולה שהמחיר שלה גבוה מאוד.

<שמחה בניטה: אני חושבת שכן צריך להוסיף שאם יש שני נכים – אלי כהן, אתה יכול לעשות פה שירות באמת גדול לנכים הספציפיים האלה – להגיד: זה חריג.

<שמחה בניטה: יש כאן שני נכים על כיסאות גלגלים ממונעים, לא סתם נכים עם ניוון שרירים, שמחזיקים 4 מטפלים, זה בית חריג.

<שמחה בניטה: לשני כיסאות גלגלים צריכה להיות גישה אחרת.

<שמחה בניטה: האם לאחד נותנים ולא לשני?

איתן כבל: העניין ברור.

איתן כבל: אגיד לך איפה הדילמה שלי כיושב-ראש שהנושא קרוב ללבו.

איתן כבל: מי שמוביל את החוק הוא חברי חבר הכנסת אלי כהן.

איתן כבל: אגיד לך איפה הדילמה.

איתן כבל: אם זה יוכנס לא נוכל לאשר היום את הצעת החוק לקריאה השנייה והשלישית כי זה שינוי משמעותי.

<לאה ורון: זה נושא חדש.

איתן כבל: נעזוב עכשיו את העניין הפרוצדורלי התקנוני, נניח והתגברנו על זה.

איתן כבל: אני מדבר אתך על הרבה מעבר.

איתן כבל: זה מחייב דיון.

איתן כבל: צריך להגדיר את זה, צריך לדון על כל זה ולהמתין.

איתן כבל: זה יכול לקחת שבועות במקרה שכולם יצטיינו ושכולם רוצים לסייע.

<אבנר עורקבי: אתה רוצה להעביר את זה עכשיו.

<שמחה בניטה: תן הנחה של 95% וגמרת את הסיפור.

איתן כבל: מה שנקבע פה בהצעת החוק, המאסה הקריטית זקוקה לו לאלתר.

איתן כבל: אלה חריגים, אולם על החריג יש עוד חריג.

איתן כבל: אני מציע, אחר-כך אפשר למצוא דרך להוסיף תיקון.

איתן כבל: גם אם הייתם מבקשים את זה לא הייתי מסכים לעכב.

איתן כבל: אני רוצה לחדד, שיהיה ברור.

איתן כבל: לא נעכב פה את המאסה הקריטית שהחוק הזה אמור לתת לה מענה, באמת, מבלי חס וחלילה לגרוע כהוא זה ממצבו או כבודו של מאן דהוא שיכול אולי למצוא את עצמו משודרג בחוק הזה.

<אבנר עורקבי: אני יושב-ראש ארגון אהב"ה וחבר בפורום הנכים.

<אבנר עורקבי: אני רוצה לנצל את ההזדמנות הנדירה הזאת כדי לברך אותך, אדוני היושב-ראש, ולברך את אלי כהן.

איתן כבל: קודם כול את אלי כהן.

אלי כהן: וגם את יואב בן צור שהיה שותף מלא אתי להצעה.

<אבנר עורקבי: יואב בן צור הוא חבר די טוב שלנו ואנחנו מאוד אוהבים אותו.

<אבנר עורקבי: גם שלך, אדוני היושב-ראש.

<אבנר עורקבי: אנחנו מודים לכם מאוד על כל מה שאתם עושים למען האוכלוסיות הקשות.

<אבנר עורקבי: אין לנו מילים.

<אבנר עורקבי: תמשיכו הלאה ותנו לנו להמשיך אתכם הלאה בנושאים הבאים.

<אבנר עורקבי: תודה רבה.

<נעמי מורביה: תודה רבה.

<נעמי מורביה: (מציגה באצבעות סימן של לב).

איתן כבל: אני מבקש התייחסות של משרד הבינוי והשיכון לדברים שהעלה עו"ד איתי עצמון.

<אמיר פז: אני רוצה להבחין פה בין שני דברים, בין העדכון השוטף שנעשה לזכאי ובין נושא הפרסום ברשומות.

<אמיר פז: העדכון השוטף, כמצוות סעיף 19 לחוק, נעשה.

<אמיר פז: כל אדם שבא לחברה לרכוש דירה, אחרי שעשו את השמאות, במועד שבו הוא מגיע עושים לו את החישוב ביחס לתקרה מעודכנת לפי המדד.

<איתי עצמון: כולל לקביעת הזכאות, להגדרת "זכאי"?

<אמיר פז: יושבים כאן גם אנשים מן החברות.

<אמיר פז: בדקנו איתם שלוש פעמים.

<אמיר פז: מעבר לזה שזה כתוב בנוהל ההפעלה שלנו לחברות, והם אכן עושים את זה כי אלה הוראות החוק.

<אמיר פז: זה ברמה הפרטנית של כל זכאי בתאריך הספציפי שהוא בא לרכוש.

<אמיר פז: זה בשוטף.

<אמיר פז: זה לעניין תקרת ההנחה.

<אמיר פז: לעניין הגדרת "זכאי", הדירה היא חלק במקרקעין של 350,000 שקל.

<אמיר פז: זאת בדיקה שכמובן לא צריכה להיעשות בשוטף אלא רק באותם מקרים שהזכאי ירש נניח חלק מדירה ועכשיו צריך לבדוק אם אותו חלק הוא יותר מ-350,000 שקל.

<אמיר פז: לכן את זה לא עושים בחברות, הם מעבירים אלינו, לליאת גואלי הרוש.

<אמיר פז: את הסכום הזה מצמידים פר דייר.

<אמיר פז: לגבי פרסום ברשומות, נכון להיום אין פרסום ברשומות של עדכון הסכום הזה.

איתן כבל: מה זה אומר?

<אמיר פז: בפועל זה לא אומר דבר וחצי דבר כי הדייר מקבל את העדכון כשעושים לו את החישוב שלו.

<אמיר פז: פרסום ברשומות הוא לא תנאי לתוקף של הסכומים.

איתן כבל: אמון עלי היועץ המשפטי של הוועדה.

איתן כבל: לשיטתו כשקוראים את החוק אי אפשר להבין את הדברים כפי שאתה מציג אותם.

איתן כבל: אז תסביר.

<אמיר פז: אני לא מבין למה לא.

<איתי עצמון: כפי שמקובל בדברי חקיקה רבים, סכומים שנקובים בחוק, למשל סכומי קנסות, עיצומים כספיים וכל כיוצא בזה, נקבעת בדרך כלל הודעה על עדכון הסכומים וכך הסכום בעצם נשאב אל תוך נוסח החוק.

<איתי עצמון: לעניין הסכומים שנקובים בסעיף 3 אין את העדכון הזה.

<אמיר פז: כתוב במפורש בסעיף 19 לחוק שכל אדם שבא לרכוש יעודכן לו הסכום.

<איתי עצמון: אתה מדבר על עדכון ספציפי.

<איתי עצמון: אני מדבר על עדכון כללי, לגבי הסכום שקבוע בהגדרה "זכאי".

<איתי עצמון: יש שני סכומים.

<אמיר פז: קודם כול, אתה מסכים אתי שהסכום של התקרה, 915,000 שקל ו-1,091,250 שקל, אין גם בעיה מבחינת הנוסח, הוא מתעדכן לכל דייר כשהוא בא לרכוש.

<איתי עצמון: איך?

<איתי עצמון: הוא יודע מראש מה הסכומים או שהוא פונה אליכם?

<איתי עצמון: איך נעשה התהליך?

<אמיר פז: כשדייר בא לרכוש, לפני שהוא חותם אומרים לו מה שיעור ההנחה שלו לפי הנתונים שלו ואחרי השמאויות נותנים לו הודעת תנאי רכישה, שבה יש חישוב של ההנחה ובה מופיעים כל הסכומים.

<אמיר פז: כמובן יש מקרים שדיירים משיגים על זה.

<איתי עצמון: אני מקבל את מה שאתה אומר לגבי הסכומים שנקובים בסעיף 3.

<איתי עצמון: לגבי ההגדרה "זכאי" אני חושב שמן הראוי לקבוע שתהיה הודעה ברשומות, ואולי גם באתר משרד הבינוי והשיכון, על הסכום המעודכן.

<איתי עצמון: פשוט שאחת לשנה יתפרסם עדכון כזה.

<אמיר פז: מקובל עלי.

איתן כבל: היועץ המשפטי של הוועדה מבקש שהדברים יהיו נהירים.

איתן כבל: בעיקר כשמדובר באוכלוסייה שהצד הזה הוא לא הצד החזק שלה.

איתן כבל: אגיד כך, גם אנשים שזה הצד החזק שלהם לא בהכרח בקיאים, אז קל וחומר האנשים שהצדדים המשפטיים הם הדבר האחרון שהם בקיאים בו.

איתן כבל: מי שאמון ואמור לתת להם את הנתונים, קודם כול שזה ייכתב בשפה בהירה.

איתן כבל: אתה אף פעם לא יודע מול איזה פקיד אתה יושב, אני אומר את זה מניסיון.

<קריאה: זה אל"ף-בי"ת של הנגשה.

איתן כבל: יש פקידים שהכול רואים בחומרה, תלוי אם הפקיד הוא מבית שמאי או מבית הלל.

איתן כבל: יש כאלה שנותנים את נשמתם עבורך ויש כאלה שנותנים אבל גם נוטלים את נשמתך באותה הזדמנות.

<איתי עצמון: העיקרון יהיה כדלקמן, שהסכום שנקוב בהגדרה "זכאי" יעודכן לפי שיעור שינוי המדד.

<איתי עצמון: אני מציע שהעדכון בשוטף יהיה ב-1 בינואר של כל שנה, אבל כרגע צריך אולי לקבוע מועד לעדכון הראשון מכיוון ש-1 בינואר חלף זה מכבר.

<איתי עצמון: מתי תהיה ערוכים לפרסם את העדכון בשנה הזאת?

איתן כבל: ניתן להם עד 1 במאי, אחרי החג.

<אמיר פז: אין בעיה.

<לאה ורון: לאחריו הפרסום יהיה ב-1 בינואר, ואחר-כך בכל שנה ב-1 בינואר.

<לאה ורון: חבר הכנסת אלי כהן יצביע במקום חבר הכנסת רועי פולקמן, חבר הכנסת עמר בר-לב יצביע במקום חבר הכנסת יוסי יונה.

<איתי עצמון: הפרסום כאמור יהיה הן ברשומות והן באתר משרד הבינוי והשיכון.

<אסתי ורהפטיג בס: אני ממשרד המשפטים.

<אסתי ורהפטיג בס: רציתי לשאול האם הסכום שיחייב הוא הסכום שיתפרסם ברשומות או הסכום שיחושב במועד הרכישה הספציפי?

<אסתי ורהפטיג בס: זה דבר שצריך להבהיר.

<אסתי ורהפטיג בס: אם אנחנו מדברים על פרסום כדי לא להפתיע אנשים, שיידעו מה השיעור הכללי, אבל אחרי זה יחשבו להם באופן פרטני – זה משהו אחד.

<איתי עצמון: לאילו סכומים את מכוונת?

<איתי עצמון: יש שני סכומים שמדברים עליהם.

<איתי עצמון: אנחנו מדברים על הגדרת "זכאי", מי בכלל נכנס לגדר הזכאות.

<אסתי ורהפטיג בס: גם בהגדרת "זכאי".

<אסתי ורהפטיג בס: השאלה היא האם הסכום הקובע הוא הסכום שמתפרסם ברשומות או הסכום שאחרי כן במועד הספציפי שהזכאי מגיע יחושב לו על-פי עליית המדד.

איתן כבל: גברת ורהפטיג בס צודקת.

איתן כבל: העניין הוא זה, שאסור שנמצא את עצמנו פה מקבלים החלטה, שאחר-כך בפרקטיקה של החיים אחד האנשים פה או אלה שמייצגים אותם יראה את הסכומים שנקובים בחוק ויגידו לו: סליחה, מה פתאום?

איתן כבל: איך תמיד אומרים: תיגש לחוק, תקרא מה כתוב בחוק.

איתן כבל: שלא חס וחלילה נייצר מצב שיוביל לשגגה, או שמישהו עלול חס וחלילה לטעות כתוצאה מן העובדה שעשינו שינוי כזה.

<איתי עצמון: למעשה אפשר אולי להבחין בין שני דברים, בין הפרסום, שיהיה אחת לשנה, אבל שזה לא יגרע מן העדכון לגבי כל חוזה.

<איתי עצמון: אבל בהגדרת "זכאי" לא מדובר על חוזה.

<איתי עצמון: אני לא מבין לגמרי לְמה את מתכוונת.

<אסתי ורהפטיג בס: גם בהגדרת "זכאי" צריך לבדוק אם הוא זכאי או לא והשאלה אם בוחנים את זה- - -

<איתי עצמון: אם תקראי את לשונו של סעיף 19, מדובר על השינוי ממועד תחילת החוק ועד המועד שבו ידוע מדד.

<איתי עצמון: מדובר על המועד שבו חתם הזכאי על החוזה.

<איתי עצמון: אני לא בטוח שהנוסח של סעיף 19 מתאים בכלל למהות של הגדרת "זכאי".

<אסתי ורהפטיג בס: אתה אומר שבעצם בכל מקרה המועד הקובע הוא המועד הקונקרטי.

<אסתי ורהפטיג בס: בסופו של דבר גם השאלה אם מישהו מוגדר כזכאי או לא היא לצורך רכישת הדירה.

<איתי עצמון: נכון, אבל אם את קוראת את סעיף 19 ואת הגדרת "זכאי" ביחד, אני לא כל-כך בטוח שהם תואמים.

<איתי עצמון: לא רלוונטי המועד שבו הוא חתם על החוזה לעצם ההגדרה אם הוא בכלל זכאי, כלומר אם הוא בא בגדר הזכאות של החוק.

<אסתי ורהפטיג בס: הזכאות היא לפני.

<אמיר פז: אבל בודקים אותו.

<אסתי ורהפטיג בס: נכון.

<אסתי ורהפטיג בס: אני שואלת אם במועד שעורכים את הבדיקה אם הוא זכאי או לא באופן קונקרטי או ש- - -

<איתי עצמון: אז מה ההצעה שלך?

<אסתי ורהפטיג בס: אני חושבת שצריך לקבוע את זה.

<אסתי ורהפטיג בס: כרגע אני מבינה שעושים את זה פר בן אדם ברגע שהוא בא לבדוק, אז עורכים את העדכון.

<אסתי ורהפטיג בס: אם אנחנו עכשיו מפרסמים אז יהיה עוד סכום והשאלה מי מהם יגבר.

<אסתי ורהפטיג בס: רק צריך להחליט כדי שלא תהיה אי-ודאות.

<איתי עצמון: וצריך יהיה להתאים את המועד שבו מעדכנים למועד הרלוונטי להגדרת "זכאי" לאותו אדם.

<אסתי ורהפטיג בס: זה המועד שיקבע.

איתן כבל: נצביע על הסעיף.

איתן כבל: נצביע על העיקרון ואתם תבואו בדברים כדי להוציא את הניסוח המדויק, כדי שלא נמצא את עצמנו עושים שגגה או סתם מייצרים סיבוך.

<איתי עצמון: העיקרון הוא שיהיה פרסום ברשומות ובאתר האינטרנט של משרד הבינוי והשיכון, אבל לגבי העדכון הקונקרטי ביחס להגדרת "זכאי" נבדוק אם אין צריך לשנות את הנוסח של סעיף 19 כפי שקיים היום, להתאים את המועדים כדי שיהיו רלוונטיים.

איתן כבל: אני מעלה להצבעה את סעיף 2 עם ההערות והתיקונים.

איתן כבל: מי בעד?

איתן כבל: מי נגד?

איתן כבל: בעד – 4

איתן כבל: נמנעים – אין

איתן כבל: הסעיף נתקבל פה אחד.

איתן כבל: הצעת החוק אושרה לקריאה השנייה והשלישית במליאה.

איתן כבל: איתי עצמון, אנא תטפל בזה במהירות מכיוון שהנושא הזה חשוב מאוד, ראית שהבאתי אותו במהירות האפשרית, אז אני מבקש שכל מי שעוסק בעניין הזה יקדים להביא את זה לאישור לקריאה שנייה ושלישית במליאה גם במהירות הנדרשת.

אלי כהן: תודה רבה לך, אדוני היושב-ראש.

<קריאות: תודה רבה לכם.

איתן כבל: תודה רבה.

איתן כבל: הישיבה נעולה.